Most od HDZ-a traži bezuvjetnu smjenu ministra branitelja Mije Crnoje zbog svih optužbi koje mu se pripisuju, neslužbeno nam je potvrđeno u Mostu.

Most želi da Crnoja sam podnese ostavku, a ako to već sam ne napravi, traže od HDZ-a koji ga je kandidirao da ga prisili na to.

S obzirom na to da u HDZ-u zasad ne pokazuju namjeru to napraviti, pitamo naš izvor u Mostu što će onda napraviti.

– Onda će ga smijeniti premijer Tihomir Orešković – kažu nam u Mostu u kojem ne žele da zajedno s njima u Vladi sjede ljudi koje prate razne afere.

Provjeravaju autentičnost

Nakon sastanka Mosta u središnjici stranke, zastupnik Miroslav Šimić izjavio je da Most zasad ima samo medijske napise koji terete ministra branitelja Miju Crnoju za navodnu prijavu na lažnoj adresi i navodno fizičko nasilje.

– U slučaju ministra branitelja Mije Crnoje, zasad znamo najviše iz medijskih napisa, a posljednjih nekoliko trenutaka možemo vidjeti da su se pojavili i pojedini dokumenti, moramo provjeriti njihovu autentičnost kao i autentičnost napisa, moramo čuti i ministra Crnoju, a načelan stav Mosta je da, ako se pokaže da su ta djela, odnosno nedjela istinita i zaista izvršena, takva osoba ne može voditi niti jedan resor u Vladi niti biti član hrvatske vlade – kaže Šimić. Na pitanje koliko je dugo spreman čekati da se utvrdi točnost napisa, Šimić kaže da sad ne može konkretno odgovoriti.

– Zasad imamo samo medijske napise, moramo vidjeti te zemljišnoknjižne dokumente koji su izišli u javnost, neće proći dugo vremena za utvrđivanje autentičnosti tih dokumenata i mi ćemo prema tome zauzeti stav kako sam ranije naveo – objasnio je Šimić u ime Mosta.

>>Mrak Taritaš o 'kući' ministra u Samoboru: Ovakvi se objekti čak ne mogu ni legalizirati

>>Tomislav Karamarko: Ako se dokaže da je istina ono što se piše o Miji Crnoji, bit će sankcija

>>Petrov o optužbama: Mislim da bi to prije svega trebalo zabrinuti gospodina Crnoju